**NACIONALINĖ ŠVIETIMO AGENTŪRA**

**VILNIAUS R. NEMENČINĖS KONSTANTO PARČEVSKIO GIMNAZIJOS VEIKLOS**

**TEMINIO IŠORINIO VERTINIMO ATASKAITA**

2021-11-25 Nr. A-22

Vilnius

**ĮVADAS**

**Vizito laikas** – 2021 metų spalio 25–29 d.

**Išorinio vertinimo tikslas** – įvertinti įtraukiojo ugdymo įgyvendinimo kryptingumą mokykloje. Išorės vertintojai stebėjo 53 Vilniaus rajono Nemenčinės Konstanto Parčevskio gimnazijos (toliau – gimnazija, mokykla) ugdomąsias veiklas – 52 pamokas ir vieną renginį. Vertinimo metu stebėta dalis nuotoliniu ir hibridiniu būdu organizuotų pamokų. Išorinio teminio vertinimo metu gilintasi į mokinių, mokytojų veiklą pamokose, gimnazijos vadovų ir aptarnaujančio personalo darbą, jie stebėti natūralioje aplinkoje. Vizito metu išorės vertintojai kalbėjosi su gimnazijos darbuotojais, savivaldos institucijų atstovais, socialiniais partneriais, mokiniais, mokinių tėvais, analizavo kai kuriuos gimnazijos veiklos, mokinių pasiekimų ir pažangos fiksavimo dokumentus, NŠA, ŠVIS ir Vilniaus rajono savivaldybės administracijos Švietimo skyriaus pateiktą informaciją, NŠA mokinių, tėvų ir pedagogų nuomonės apie įtraukiojo ugdymo įgyvendinimą mokykloje tyrimo (toliau – NŠA apklausa) duomenis.

Remiantis minėtais duomenimis ir surinkta informacija, buvo suformuluoti ir gimnazijai paskelbti įtraukiojo ugdymo įgyvendinimo gimnazijoje stiprieji ir tobulintini veiklos aspektai, turintys įtakos mokinių pažangai ir pasiekimams.

**I. MOKYKLOS KONTEKSTAS**

Vilniaus r. Nemenčinės Konstanto Parčevskio gimnazija įsikūrusi miestelyje. Gimnazija vykdo pradinio, pagrindinio ir vidurinio ugdymo programas lenkų ir rusų mokomosiomis kalbomis. Organizuojamos mokinių neformaliojo švietimo veiklos. Populiariausias būrelis – tautinių šokių ansamblis „Perla“, kuriuo didžiuojasi visa bendruomenė. 2021–2022 m. m. gimnazijoje mokosi 580 mokinių, sudaryti 33 klasių komplektai. Per pastaruosius trejus metus mokinių skaičius padidėjo. Ugdymas vyksta trijuose skirtinguose pastatuose, todėl daliai mokinių į kai kurių dalykų pamokas tenka pereiti iš vieno pastato į kitą.

Gimnazijoje mokosi 19 specialiųjų ugdymosi poreikių turinčių mokinių, kuriems teikiama švietimo pagalba. Pastebima, kad jų skaičius didėja. Dirba 68 (3 gimdymo ar vaiko priežiūros atostogose) pedagogai, dauguma jų baigę šią mokyklą. Gimnazijos lokalizacija sudaro sąlygas glaudžiai bendradarbiauti su socialiniais partneriais, kuris padeda mokiniams plėtoti gebėjimus įvairiose veiklose.

Pradinio ugdymo programos mokiniams yra organizuojama veikla pailgintos dienos grupėje. Gimnazijoje yra bendrabutis mokiniams, kurie neturi sąlygų po pamokų grįžti namo. Nuo 2021 metų rugsėjo 1 d., esant poreikiui, gimnazija gali įgyvendinti ir ugdymąsi šeimoje pagal pradinio, pagrindinio ir vidurinio ugdymo programas.

Į gimnaziją mokytis atvyksta mokiniai iš Nemenčinės miestelio ir aplinkinių kaimų. Patenkinamas 236 mokinių pavėžėjimo poreikis. Mokinių pavėžėjimas yra organizuojamas dviem mokykliniais autobusiukais, maršrutiniais autobusais bei nuosavu tėvų transportu. Gimnazijos valgykloje nemokamą maitinimą gauna visi pirmų ir antrų klasių mokiniai pagal Lietuvos Respublikos socialinės paramos įstatymą – 52 mokiniai.

Gimnazija yra gamtos apsuptyje ir gali perkelti veiklas į aplinką. Gimnazijos ištekliai tinkami vesti užsiėmimus naudojant IKT, organizuoti integruotas dalykų pamokas. Daugiakultūrė aplinka plečia mokinių akiratį, formuoja toleranciją.

Pokalbio su gimnazijos administracija metu paaiškėjo, kad gimnazijos bendruomenė ruošiasi įtraukiojo ugdymo įgyvendinimui ir priima sprendimus, padėsiančius įveikti ugdymo barjerus. Nuostatos gimnazijoje palankios įtraukčiai. Gimnazija kreipėsi į savivaldybę dėl mokytojo padėjėjo skyrimo (šiuo metu dirba 5, neturintys pilno etato, vertinimo metu 2 sirgo), organizavo mokymus įtraukiojo ugdymo tema, įsigijo priemonių SUP mokinių ugdymui ir baldų nusiraminimo zonoms įrengti.

COVID-19 situacija lėmė išskirtines vertinimo metu veikusias aplinkybes: 10 klasių savaitę iki vertinimo izoliavosi, 1 klasė izoliavosi dalį savaitės, 2 klasės mokėsi hibridiniu būdu. Vertinimo savaitę 4 klasės izoliavosi, 3 klasės dirbo hibridiniu būdu. Sudėtingiausia situacija susidarė dėl mokytojų nedarbingumo: vertinimo savaitę sirgo 12 mokytojų, 3 iš jų grįžo tik paskutinę vertinimo dieną. Pamokų ir ugdomosios veiklos pertvarkymai galėjo turėti įtakos mokyklos veiklos vertinimui.

Gimnazijos direktoriaus Tadeuš Grigorovič 2020 metų veikla buvo įvertinta gerai, 4 metinės užduotys (gimnazijos edukacinės aplinkos gerinimas, aukšto lygio ugdymo ir mokymo kokybės užtikrinimas, gimnazijos savivaldos institucijų veiklos plėtojimas, įtraukiant į veiklų inicijavimą ir vykdomų projektų užbaigimas) įvykdytos iš esmės. Dėl pandemijos teko atlikti nenumatytus darbus. Paskelbus ekstremaliąją situaciją, gimnazijos ugdymo procesas ir darbas perorganizuotas į nuotolinį, parengti Nuotolinio ugdymo aprašai ir tvarkos. Pasirinkta nuotolinio ugdymo platforma „Microsoft Teams“, mokytojai parengti dirbti nuotoliniu būdu.

2021 metams direktoriui suplanuotos užduotys susijusios su edukacinių erdvių pritaikymu ugdymosi poreikiams, tikslingu mokyklos teritorijos ir aplinkų naudojimu ugdymui, mokytojų skaitmeninių įgūdžių tobulinimu, siekiant ugdymo proceso kokybės. Galima teigti, jog metinės užduotys iš dalies siejasi su įtraukiojo ugdymo įgyvendinimu ir mokyklos pažanga.

**II. ĮTRAUKIOJO UGDYMO ĮGYVENDINIMO KRYPTINGUMAS MOKYKLOJE: STIPRIEJI IR TOBULINTINI MOKYKLOS VEIKLOS ASPEKTAI**

STIPRIEJI GIMNAZIJOS VEIKLOS ASPEKTAI

1. Įtraukios aplinkos kūrimas optimaliai paskirstant gimnazijos turimus išteklius (1.1.5. – 3 lygis).
2. Bendradarbiavimas su tėvais ir globėjais, padedantis kurti įtraukią ir saugią aplinką (1.5. – 3 lygis).
3. Gimnazijos bendradarbiavimas su socialiniais partneriais ir vietos bendruomene (1.6. – 3 lygis).
4. Tinkamai organizuojama švietimo pagalba, formuojant palankias bendruomenės nuostatas įtraukiojo ugdymo atžvilgiu (2.1.5. – 3 lygis).
5. Įtraukios kultūros kūrimas, grindžiamas pasitikėjimu, pagarba ir rūpinimusi (2.2.4. – 3 lygis).

TOBULINTINI GIMNAZIJOS VEIKLOS ASPEKTAI

1. Motyvuojantis visų mokinių įtraukimas į mokymosi procesą (2.2.1. – 2 lygis).
2. Pasiekimų vertinimo ir įsivertinimo būdų įvairovė pamokoje (2.3.1. – 2 lygis).
3. Mokinių pažangos ir rezultatų aptarimas pamokoje, sudarantis galimybę visiems mokiniams siekti pažangos (2.3.3. – 2 lygis).

**III. ĮSIVERTINIMO VEIKSMINGUMO MOKYKLOS PAŽANGAI ĮVERTINIMAS**

Gimnazija savo veiklos kokybę įsivertina vadovaudamasiLR švietimo ir mokslo ministro 2016 m. kovo 29 d. įsakymu Nr. V-267 patvirtinta metodika ir naudodamasi platformos „[IQES online Lietuva](http://www.iqesonline.lt/?id=9e4473d4-c1c9-461f-afbe-be091eece114)“ ištekliais. Įsivertinimo procesas vyksta pagal parengtą planą. Veikla planuojama kalendoriniams metams. Kasmet gimnazijoje atliekamas platusis veiklos kokybės įsivertinimas, kurio duomenys pristatomi gimnazijos bendruomenei, Gimnazijos tarybai, Mokytojų tarybai ir susitariama dėl giluminio įsivertinimo rodiklių.

Įsivertinimo procesą koordinuoja direktoriaus įsakymu patvirtinta darbo grupė, kurios sudėtis beveik nekinta. Pokalbio su įsivertinimo grupės nariais metu buvo aišku, kad nariai žino, ką ir kaip daro, turi pakankamai patirties įžvalgoms ir rekomendacijoms rengti, suprantą šio proceso svarbą. Pastebėtina, kad įsivertinimo komanda įvairiais duomenų rinkimo metodais (apklausomis, dokumentų analize ir kt.) surinktus duomenis atsakingai analizuoja, formuluoja įžvalgas ir rekomendacijas.

Vertintojams pateiktoje Mokyklos įsivertinimo informacijoje pateikti duomenys: „Nuolatinis profesinis tobulėjimas“, „Pagalba mokiniui“ išskirti kaip stiprieji veiklos aspektai, o „Mokyklos teritorijos naudojimas ugdymui“ ir „Diferencijavimas, individualizavimas, suasmeninimas“ – tobulintini. Gimnazija planuoja mokyklos teritorijos naudojimo ugdymui veiklą patobulinti per ilgesnį laikotarpį. Ši veikla tapo gimnazijos prioritetu, kuris yra įtrauktas į Gimnazijos 2021–2025 m. strateginį planą, o ugdymo diferencijavimo, individualizavimo, suasmeninimo tobulinimo priemonės numatytos gimnazijos 2020 m., 2021 m. veiklos planuose.

Iš pateiktos informacijos ir pokalbio su įsivertinimo grupe paaiškėjo, kad duomenys naudojami planuojant metinę gimnazijos veiklą, rengiant strateginį gimnazijos planą, tokiu būdu siekiant pokyčių ir ugdymo procese. Įsivertinimo grupės nariai yra įtraukiami į gimnazijos planavimo dokumentų kūrimą. Pastaraisiais metais būtent po įsivertinimo grupės pateiktų išvadų ir rekomendacijų buvo sukurta Mokinių pažangos ir pasiekimų vertinimo tvarka, kryptingiau teikiama pagalba mokiniui. Kaip išskirtinį pokytį, kuriuo labai džiaugiasi visa bendruomenė, įvardytas mokyklos aplinkos atnaujinimas. Metodinėse grupėse kalbamasi dėl individualizavimo ir diferencijavimo, teritorijos panaudojimo ugdymui, metinio pažymio ir egzamino įvertinimo koreliacijos. Kaip paaiškėjo vertinimo metu, individualios mokinio pažangos stebėsenos, užduočių diferencijavimo praktika pamokose epizodinė. Vertintojai pastebėjo, kad tobulintiniems rodikliams reikia skirti daugiau laiko, juos pakoreguojant, papildant, ir dirbti tol, kol bus pasiektas pageidaujamas rezultatas.

**IV. VERTINAMŲ VEIKLOS SRIČIŲ VERTINIMAS**

* **Vertinimo sritis: LYDERYSTĖ IR VADYBA.**

**Vertinimo lygis: 3.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| * 1. Perspektyva ir bendruomenės susitarimai,

**3 lygis** | **Gimnazijos vizija sudaro sąlygas visiems bendruomenės nariams dalyvauti kuriant įtraukią mokyklą.** * 2021–2025 m strateginiame, 2021 m. veiklos plane aprašyta Gimnazijos vizija, misija, veiklos kryptys, tikslai ir uždaviniai, priemonės tikslams pasiekti, tikslų ir uždavinių įgyvendinimo vertinimo būdai, dokumentai dera tarpusavyje.
* Gimnazijos įsivertinimo grupės, Metodinės tarybos nariai pažymi, kad planavimo dokumentuose veiklos tikslai ir uždaviniai buvo formuluojami remiantis gimnazijos įsivertinimo rezultatais, bendruomenės narių susitarimais dėl veiklos tobulinimo.
* Gimnazijos tarybos, Metodinės tarybos, VGK nariai sutartinai paaiškino gimnazijos vizijos bei strategijos kūrimo procesą, kuris užtruko net keletą metų. Į vizijos kūrimą buvo įtraukiami visi bendruomenės nariai – mokiniai, mokytojai, tėvai, socialiniai partneriai.
* Nepaisant visų bendruomenės narių susitarimų, kurie atsispindi dokumentuose, gimnazijos aplinkoje bendruomenės nariai, svečiai neturi galimybės susipažinti su gimnazijos bendruomenės narių susitarimus išreiškiančia vizija nei mokyklos erdvėse, nei gimnazijos interneto svetainėje.

 **Gimnazijos vizijos įgyvendinimas neišskirtinis, trūksta veiklų planavimo ir jų įgyvendinimo kryptingumo, kuriant įtraukaus ugdymo sąlygas pamokoje.** Mokyklos vizijoje ir misijoje atsispindi mokyklos savitumas, siekis kurti mokyklą visiems: teikti kokybišką išsilavinimą gimtosiomis (rusų ir lenkų) kalbomis, puoselėti tarpkultūrinį bendradarbiavimą, kurti draugiškais tarpusavio santykiais grindžiamą mokymosi aplinką.Gimnazijos 2021 m. veiklos plane pasigendama veiklos priemonių ir siekiamų rezultatų detalizavimo. Pvz., uždavinio „Tobulinti mokinių pasiekimų vertinimo ir įsivertinimo sistemą“ įgyvendinimo priemonės, jų įgyvendinimo vertinimo rodikliai abstraktūs ir identiški strateginio plano uždaviniui. Įgyvendinimo kokybės rodiklių pasigendama ir planuojant kitų priemonių taikymą. Planavimo dokumentuose pasigendama kryptingų ir tikslingų priemonių taikymo, siekiant iš esmės gerinti ugdymo kokybę. Pvz., 2021 m. veiklos plane numatoma, jog įgyvendinant uždavinį „Gerinti pamokos kokybę“ bus taikoma priemonė „Sąlygų kvalifikacijos kėlimui sudarymas, kvalifikacijos tobulinimas“, tačiau nėra aišku, ką konkrečiai gimnazijos mokytojai ketina tobulinti pamokoje, kokie susitarimai dėl mokytojų kompetencijų tobulinimo, priemonių, gerinančių pamokos kokybę, įgyvendinimo, jų įgyvendinimo kokybės kriterijų, mokytojų bendradarbiavimo, siekiant numatytų kokybės rodiklių pamokoje gerinimo. Gimnazijos pastangos per pastaruosius metus tobulinti individualizuotą ir diferencijuotą ugdymą menkai atsispindėjo stebėtose pamokose, tik dalis mokytojų tikslingai diferencijavo ugdymo turinį įvairių mokymosi poreikių turintiems mokiniams. **Sprendimai dėl gimnazijos veiklos tobulinimo priimami tinkamai ir skatina puoselėti įtraukią kultūrą.** * Mokyklos veiklos įsivertinimo grupės nariai yra patyrę, gerai išmano gimnazijos veiklos įsivertinimo ir veiklos planavimo procesus. Jie kasmet nuosekliai vykdo gimnazijos veiklos įsivertinimą, į kurį įtraukiamos visos bendruomenės narių grupės: mokiniai, mokytojai, pagalbos specialistai ir mokinių tėvai. Įsivertinimas vykdomas vadovaujantis aktualia Bendrojo ugdymo mokyklų veiklos įsivertinimo metodikos redakcija, naudojamasi IQES platforma ir jos ištekliais.
* Įsivertinimo rezultatai kasmet pristatomi Mokytojų taryboje, su jais supažindinami ir Gimnazijos tarybos nariai, į tobulintinus aspektus atsižvelgiama planuojant gimnazijos veiklą.
* Veiklos įsivertinimo grupės nariai teigia, jog rezultatų panaudojimas paskatino teigiamus pokyčius gimnazijoje: klasės, kabinetai geriau aprūpinti priemonėmis, vyksta gimnazijos pastatų renovacija. Tai sudaro sąlygas visiems mokiniams geriau įsitraukti į mokymąsi.
* Gimnazijos planavimo dokumentuose analizuojami gimnazijos veiklos kokybės įsivertinimo rezultatai, mokinių pasiekimų patikrinimų, brandos egzaminų, kiti mokyklos veiklos rezultatai ir jais remiantis priimami sprendimai dėl gimnazijos veiklos tobulinimo.

**Gimnazijos planavimo dokumentai iš dalies padeda mokyklos bendruomenei kurti lanksčią, visų mokinių poreikius atitinkančią ugdymo(si) aplinką.** * Gimnazijos 2021 m. veiklos plane trūksta uždavinių įgyvendinimo priemonių detalizavimo bei siekiamų rezultatų planuojamam laikotarpiui numatymo.
* Vertintojai atkreipė dėmesį, kad tiek 2020 m., tiek 2021 m. veiklos planų dalys „Gimnazijos tradiciniai ir kalendoriniai renginiai“, „Metodinių grupių ir pagalbos specialistų organizuojama metodinė veikla“, „Ugdomosios veiklos stebėsenos planas“, Mokytojų tarybos susirinkimų planas yra vienodi, nedetalizuoja metiniuose planuose keliamų uždavinių ir negali nukreipti gimnazijos mokytojų kryptingai įgyvendinti iškeltus uždavinius, analizuoti sėkmes ir pašalinti įgyvendinimo procese kylančius barjerus.
* 2021 m. ugdymo planas nepakankamai atspindi mokyklos specifiką, jos siekiamus įgyvendinti uždavinius, dažnai apsiribojama Bendrųjų ugdymo planų bendromis nuostatomis ir teiginiais.
* Ilgalaikiai mokytojų planai yra parengti tinkamai, susitarta dėl jų formos ir turinio, tačiau liko neaišku, kaip mokytojai juos koreguoja, atsižvelgdami į mokiniams kylančius mokymosi poreikius ar iššūkius bei siekiant padėti jiems įveikti kylančias mokymosi kliūtis. Metodinės tarybos nariai paaiškino, kad ilgalaikiai planai koreguojami, kai pasikeičia vadovėliai ar keičiantis egzaminų programoms.

**Gimnazijoje tinkamai skirstomi turimi ištekliai padeda mokytojams organizuoti įtraukias pamokas, ir tai yra stiprusis gimnazijos veiklos aspektas.*** Dokumentų analizė rodo, jog gimnazija jau keletą metų iš eilės didelį dėmesį skiria ir gerina materialinę bazę, turtina esamas ugdymo aplinkas ir kuria naujas. Siekiama pritraukti valstybės ir rėmėjų lėšų, dalyvauti įvairiose programose, siekiant tinkamai aprūpinti priemonėmis kabinetus ir atskirus mokinius, įveikiant kylančius nuotolinio ir hibridinio ugdymo iššūkius.
* Gimnazijoje dauguma kabinetų ir klasių yra aprūpintos projektoriais ar interaktyviosiomis lentomis, klasėse, bibliotekoje pakanka kitų mokymo priemonių.
* NŠA apklausoje teiginiui „Mokytojams pakanka priemonių suasmenintam mokymuisi organizuoti“ pritaria 77,8 proc. pedagogų, o teiginiui „Jei man kyla sunkumų, galiu bet kada pasinaudoti papildomomis priemonėmis (programėlėmis telefone, kompiuteryje ar kt.), kurios man padeda atlikti užduotis“ pritaria 36,6 proc. gimnazijos I–IV kl. mokinių. Šie teiginiai apklausoje yra išryškinami kaip stiprieji mokyklos veiklos aspektai įtraukiojo ugdymo požiūriu.
* Daugumoje stebėtų pamokų (73,1 proc.) ugdymo aplinkų panaudojimas siekiant mokinių įsitraukimo į mokymąsi vertintas gerai ir labai gerai. 3 pamokose (1a, 1c kl. matematikos, 5c kl. muzikos) optimalus išteklių panaudojimas minimas kaip stiprusis pamokos aspektas, pažymint, kad mokytojai tikslingai ir gausiai naudoja įvairias priemones, siekdami padėti visiems mokiniams geriau suprasti medžiagą ar įsitraukti į mokymosi procesą.
* Mokytojai pokalbiuose teigė, jog jie savo grupėse nagrinėja vadovėlių, mokymo priemonių, priemonių SUP turinčių vaikų ugdymui poreikius, kuriuos mokyklos direktorius teikia svarstyti Gimnazijos tarybai. Dauguma poreikių dėl mokymo priemonių įsigijimo yra patenkinami.
* Gimnazijoje dirba visa švietimo pagalbos specialistų komanda: spec. pedagogas, logopedas, soc. pedagogas, psichologas. SUP turintiems mokiniams, kuriems reikalinga papildoma pagalba, kai kuriose pamokose talkina mokytojo padėjėjas. Mokytojo padėjėjų etatų mokykloje trūksta, todėl sunku optimaliai paskirstyti jų teikiamą pagalbą visiems jos stokojantiems mokiniams.
* Mokytojai pageidauja geresnio mokyklos interneto ryšio atskiruose mokyklos korpusuose, vyresnių klasių mokiniai pasigenda laisvalaikio zonos, kurioje jie galėtų pailsėti, laukdami pamokų per pasitaikančius tvarkaraščio „langus“.
* Beveik visose klasėse mokinių suolai sustatyti eilėmis, o tai iš dalies riboja mokinių interakcijas, kurios reikalingos formuojant įtraukios mokymosi aplinką.

 Apibendrinant galima teigti, jog Gimnazijos bendruomenės nariai yra tvirtai susitarę dėl Gimnazijos vizijos, mokyklos vertybių, siekiamų tikslų ir uždavinių. Šie sprendimai priimami kolegialiai, tariantis, vadovaujantis mokyklos įsivertinimo bei kitais objektyviais duomenimis. Gimnazija nuosekliai kuria visiems mokiniams ugdytis palankią aplinką, aprūpindama klases tinkamomis ugdymo priemonėmis bei reikalinga įranga. Gimnazijos bendruomenei reikėtų atkreipti dėmesį į veiklos krypčių kiekį, planavimo procesų „gylį“, siekiant įgyvendinti pokyčius ugdymo srityje: numatyti konkrečias priemones, jų įgyvendinimo kokybės rodiklius, įgyvendinimo proceso stebėseną ir vertinimą, siekiant keliamus uždavinius įgyvendinti kasdienėje ugdomojoje veikloje. |
| * 1. Lyderystė,

**2 lygis** | **Gimnazijos bendruomenėje lyderystė mokymuisi nesisteminga, trūksta kryptingų iniciatyvų dėl pokyčių ugdymo srityje, siekiant visų mokinių mokymosi pažangos.** * Gimnazijoje mokyklos vadovai inicijuoja mokinių pasiekimų patikrinimų ir metinių mokinių įvertinimo rezultatų palyginimus, jų aptarimą. Tačiau mokytojų tarybos nariai pokalbyje negalėjo aiškiai atsakyti, kokias išvadas padaro ir kokių bendrai susitartų priemonių imasi atskirų dalykų mokytojai, kad pagerintų ugdymo kokybę.
* Mokykloje organizuojamas mokytojų metodinės veiklos vertinimas, tačiau jis mažai siejamas su visų mokinių mokymosi pažanga ir pasiekimais.
* Pokalbiuose su mokytojais išryškėjo pagalbos specialistų lyderystė, koordinuojant mokytojų veiksmus SUP turinčių mokinių ugdymo organizavimo procese: organizuojami mokytojų ir tėvų susitikimai, tariamasi dėl mokinio ugdymo procese atsirandančių kliūčių įveikimo, mokytojų kompetencijų tikslingo tobulinimo, ugdant autizmo spektro sutrikimų turinčius vaikus, klasių aplinkos pritaikymo SUP turintiems vaikams.
* NŠA organizuotoje apklausoje teiginiui „Mūsų mokyklos vadovai inicijuoja pokyčius ugdymo srityje“ nepritaria 29,8 proc. 5–8 ir I–IV gimnazijos klasių mokinių, ir šis aspektas apklausoje išryškinamas kaip probleminis mokinių įtraukties atžvilgiu.
* Mokytojų lyderystė skatinant mokinių mokymąsi gimnazijoje atsiskleidžia ruošiant gabiausius mokinius olimpiadoms ir konkursams, organizuojant projektines veiklas. Mokytojai pokalbyje teigė, kad mokinių dalyvavimas projektinėse veiklose yra svarbus ugdant bendrąsias mokinių kompetencijas, padedant įtvirtinti įgytas žinias, tobulinti užsienio kalbų įgūdžius. Mokytojai dalijasi patirtimi su kitų rajono mokyklų mokytojais apie projektinių veiklų organizavimą.
* Tik 2 stebėtose pamokose (2–4 d, c kl. matematikos, 9a kl. lietuvių k.) mokiniai turėjo galimybę demonstruoti lyderystės gebėjimus, telkdami kitus mokinius bendrai veiklai, padėdami kitiems mokiniams.
* Pokalbyje su mokytojais išryškėjo jų nuomonė ir nuostatos dėl palyginti žemų mokinių egzaminų bei pasiekimų patikrinimų rezultatų: tai – brandos egzaminų organizavimo netobulumas, prastas mokinių lankomumas dėl dalyvavimo sportiniuose ir meniniuose renginiuose, mokinių ateities siejimas su studijomis Lenkijoje, pasikeitę lietuvių k. valstybinio egzamino reikalavimai ir kitos priežastys. Tačiau vertintojai nei pokalbiuose, nei nagrinėtuose dokumentuose nepastebėjo kryptingų gimnazijos pastangų mažinti mokytojų minimas mokymosi pasiekimus smukdančias kliūtis, žvelgiant iš visų mokinių mokymosi pažangos siekio perspektyvos.

**Vadovų ir mokytojų įsipareigojimas gimnazijai iš dalies padeda kurti įtraukią ir saugią darbo ir mokymosi aplinką visiems bendruomenės nariams.** * Gimnazijoje vyrauja aiškūs susitarimai dėl darbo tvarkos: pokalbiuose su VGK nariais, mokiniais, analizuojant dokumentus išryškėjo, jog mokykloje yra aiškios mokinių skatinimo, drausminimo, lankomumo ir kitos tvarkos, padedančios užtikrinti darnią ir mokymuisi palankią aplinką. Pagarbus mokinių ir visų darbuotojų bendravimas buvo stebimas visos vertinimo savaitės metu.
* Tiek pirminio vizito, tiek vertinimo savaitės metu mokiniai mini gimnazijos direktorių kaip pagrindinį lyderį, į kurį pirmiausia kreiptųsi dėl įvairių problemų. Jie taip pat gali kreiptis į bet kurį mokytoją, švietimo pagalbos specialistą, kurie taip pat padėtų jas išspręsti.
* NŠA apklausoje išryškėjo, jog teiginį „Mano mokytojai man visada padeda“ geriau vertina socialinę atskirtį patiriantys nei visi kiti mokiniai. Standartizuoto vidurkio skirtumas – 0,36.
* Dauguma (75 proc.) gimnazijos mokytojų šioje organizacijoje dirba daugiau nei 10 metų, dauguma jų yra šios mokyklos auklėtiniai. Mokytojai gerai pažįsta vieni kitus, o tai lemia glaudų bendradarbiavimą, siekiant palankių pokyčių.
* Metodinės tarybos nariai pokalbyje minėjo, kad mokytojai neužtikrinti dėl galimybių siekti aukštesnės kvalifikacinės kategorijos, tačiau patvirtino, kad jie gali teikti atestacijos prašymus Gimnazijos atestacinei komisijai.

 Surinkti duomenys rodo, jog gimnazijos vadovai, mokytojai imasi iniciatyvos dėl įtraukties procesų gerinimo: tai rodo tinkamas švietimo pagalbos specialistų indėlis į sklandų SUP turinčių mokinių ugdymo organizavimą, mokytojų iniciatyvos dėl gabių mokinių dalyvavimo olimpiadose, projektuose. Tačiau nagrinėjant klausimus apie visų mokinių mokymosi pažangą ir pasiekimus, pamokos kokybės gerinimą, mokinių nuostatų dėl asmeninių lūkesčių savo mokymo(si) pažangai formavimą, pasigendama aiškių, kryptingų ir nuoseklių visų bendruomenės narių susitarimų bei jų įgyvendinimo proceso stebėjimo ir mokytojų veiklos reflektavimo.  |
| * 1. Mokyklos savivalda,

**3 lygis** | **Gimnazijos savivaldos institucijos lanksčiai priima sprendimus, atsižvelgdamos į daugumos bendruomenės narių poreikius.** * Dokumentų analizė ir pokalbiai su savivaldos institucijų atstovais parodė, kad gimnazijos savivaldos institucijos renkamos atvirai ir skaidriai. Gimnazijos savivaldą sudaro Gimnazijos, Mokytojų, Metodinė, Mokinių tarybos bei Tėvų komitetas.
* Pokalbiuose paaiškėjo, kad gimnazijos savivalda funkcionuoja ne kaip formali, o kaip realiai veikianti, sprendimus savarankiškai priimanti institucija.
* Mokiniai pokalbyje patvirtino, kad visi mokiniai gali teikti pasiūlymus, diskutuoti su gimnazijos administracija jiems rūpimais klausimais, o mokytojai pokalbyje teigė, kad pripažįstama požiūrių ir nuomonių įvairovė, palaikoma diskusija, gerbiama kiekviena nuomonė.
* Gimnazijos valdymo procese atstovaujama ne visų narių interesams: Gimnazijos taryboje nėra SUP turinčių mokinių atstovų.

**Savivaldos institucijų priimami sprendimai pagrįsti, reikalingi ir keičia gimnazijos gyvenimą.** * Gimnazijos savivaldos institucijų inicijuotos veiklos prisideda prie saugios aplinkos ir teigiamo mikroklimato kūrimo gimnazijoje:
* Dokumentų bei Gimnazijos tarybos protokolų analizė parodė, kad Gimnazijos taryba svarsto finansinės veiklos ataskaitas, paramos lėšų panaudojimą, aptaria gimnazijos darbą reglamentuojančius dokumentus, mokinių, tėvų / globėjų skundus, aptaria priemonių pirkimų poreikius.
* Gimnazijos tarybos iniciatyva, gimnazijoje pradėti patalpų renovacijos bei lauko aplinkos atnaujinimo darbai.
* Gimnazijos tarybos nariai pokalbyje teigė, jog mokiniai aktyviai teikia pasiūlymus dėl geresnio jų poreikių patenkinimo. Buvo svarstomi skambučių, suolelių, bufeto klausimai, kurie pagerintų mokinių gyvenimą mokykloje.
* Mokinių taryba rūpinasi mokinių saviraiška, organizuoja įvairias veiklas, inicijuoja renginius.

 Surinkti duomenys leidžia daryti išvadą jog gimnazijos savivaldos nariai tinkamai atstovauja daugumos bendruomenės narių interesams, teikia siūlymus bei priima argumentuotus sprendimus, padedančius kurti saugią, sveiką ir įtraukiančią ugdymo(si) aplinką, gerinti mikroklimatą.  |
| 1.4. Veikimas kartu, **2 lygis** | **Gimnazijos bendruomenė susitelkusi, bendradarbiaudama siekia tobulinti mokyklos veiklą.** * Dokumentų analizė parodė, kad bendruomenės narių bendros pastangos palaiko ir skatina individualias iniciatyvas bei asmenybių raišką. Dirbdami komandomis bendruomenės nariai įsivertina gimnazijos veiklą, tariasi dėl vizijos ir tikslų, kartu tobulinasi seminaruose, siekia asmeninio ir mokyklos tobulėjimo.
* Pokalbiuose mokytojai teigė, jog nuolat analizuojami mokinių ugdymosi pasiekimai, atliekamos išsamios rezultatų analizės, palyginimai. Gauti rezultatai, išvados ir pasiūlymai yra pristatomi Mokytojų taryboje, svarstomi metodinėse grupėse, priimami sprendimai dėl veiklos tobulinimo, pvz., ugdymo turinio individualizavimo ir diferencijavimo, mokinių pažangos ir pasiekimų vertinimo ir pan.
* Pagalbos mokiniui specialistai talkina mokytojams rengiant individualias programas SUP turintiems mokiniams, organizuoja bendrus visų mokytojų, tėvų ir pagalbos mokiniui specialistų, mokytojo padėjėjų susitikimus aptariant mokinių ugdymo(si) ypatumus ir galimų kliūčių įveikimą.
* Mokytojai bendradarbiauja organizuodami integruotas pamokas kitose aplinkose, organizuodami gimnazijos renginius bei kartu dalyvaudami nacionaliniuose ir tarptautiniuose projektuose. Vertinimo metu vyko 2 kl. mokinių „Įšventinimo į skaitytojus“ renginiai kartu su bibliotekos darbuotojomis.
* NŠA apklausos rezultatų apžvalgoje teiginys „Mūsų mokykloje mokytojai visada sulaukia paramos ir emocinio palaikymo iš kolegų“ išryškinamas kaip santykinai probleminis gimnazijos veiklos aspektas įtraukties atžvilgiu.

**Mokytojų kolegialus mokymasis įvairiose komandose pasižymi tikslingumo ir sistemingumo trūkumu.** * Dokumentų analizė parodė, kad vienas iš pedagoginių darbuotojų kvalifikacijos tobulinimo prioritetų yra gimnazijos bendruomenės telkimas įgyvendinant įtraukties principą švietime. Mokytojų komanda dalyvavo 40 val. mokymuose „Įtraukusis ugdymas“. Vyksta atviros pamokos kolega-kolegai.
* Mokytojai dalijasi gerąja patirtimi Mokytojų tarybos posėdžiuose, pvz., vieni iš kitų išmoko naudotis programomis „Canva“, „Padlet“, dalijasi kita patirtimi.
* NŠA apklausoje teiginiui „Mokykloje įprasta stebėti kitų kolegų pamokas“ pritaria 83,3 proc. pedagogų, ir šis aspektas išskiriamas kaip sąlyginai stiprusis gimnazijos veiklos aspektas įtraukties atžvilgiu.
* Pokalbyje mokytojai patvirtino, kad kolegialus mokytojų mokymasis vieniems iš kitų stebint kolegų pamokas kol kas vyksta savo metodinėse grupėse. Mokytojai stebi vieni kitų gerąsias praktikas, tačiau neturi aukštesnių lūkesčių dėl gimnazijos keliamų tikslų įgyvendinimo bei sėkmių ar kliūčių reflektavimo.
* NŠA apklausoje į atvirą klausimą „Ką siūlytumėte mokykloje daryti kitaip, kad KIEKVIENAS vaikas patirtų sėkmę?“ vienas iš pasiūlymų buvo pedagogų bendradarbiavimas.

Surinkti duomenys leidžia teigti, jog bendruomenės nariai nusiteikę bendradarbiauti, mokytis, ieškoti geriausių išeičių, sprendžiant dėl SUP turinčių mokinių ugdymo kylančius iššūkius, dalijasi mokymuose ar savarankiškai įgyta patirtimi su gimnazijos kolegomis. Tačiau pedagogams dar trūksta paskatinimo dėl sistemingo kolegialaus mokymosi, siekiant bendrų, gimnazijoje sutartų tikslų įgyvendinimo bei šio proceso reflektavimo mokytojų komandose.  |
| 1.5.Bendradarbiavimas su tėvais / globėjais, **3 lygis** | **Gimnazija lanksčiai bendradarbiauja su mokinių tėvais, siekdama mokinių įsitraukimo į veiklas ir mokymosi pažangos gerinimo, ir tai yra stiprusis gimnazijos veiklos aspektas.** **Gimnazijoje pasitelkiami mokinių tėvai, siekiant geriau pažinti mokinius bei sukurti visiems mokiniams palankią mokymosi aplinką.** * MSP vienas iš gimnazijos uždavinių yra skatinti tėvų dalyvavimą kasdieniame gimnazijos gyvenime.
* Pokalbyje mokytojai kaip privalumą nurodo gerus santykius su tėvais.
* Pokalbyje tėvai teigia, jog mokytojai domisi tėvų galimybėmis padėti vaikams augti ir pasiūlo tinkamų pagalbos ir bendradarbiavimo būdų bei formų.
* Gimnazijos tarybos nariai patvirtino, kad dauguma tėvų / globėjų dalyvauja klasių bei visuotiniuose susirinkimuose, organizuojami individualūs pokalbiai, apie mokinių pažangą ir pasiekimus informuojami įrašais e. dienyne, gimnazijos interneto svetainėje, uždarose „Facebook“ grupėse, telefono skambučiais.
* Tėvai teigia, jog tėvų / globėjų gaunama informacija apie vaikų mokymosi rezultatus yra tinkama.
* NŠA apklausoje teiginiui „Mokykla moko suprasti ir priimti vaikus iš šeimų, kurios gyvena kitaip nei mes“ pritaria 94,4 proc. 2–4 kl. mokinių tėvų, ir šis aspektas išryškinamas kaip sąlyginai stiprusis gimnazijos veiklos aspektas įtraukties atžvilgiu.

**Tėvai dalyvauja tobulinant mokyklą ir į vaikų ugdymą(si) įsitraukia įvairiomis formomis.** * Pokalbiuose su tėvais / globėjais ir mokytojais teigiama, jog tėvai dalyvauja tobulinant mokyklą ir įsitraukia įvairiomis formomis į vaikų ugdymą(si). Kartu puoselėjamos gimnazijos tradicijos, švenčiamos šventės, organizuojamos akcijos, Tėvai / globėjai kartu su mokiniais dalyvauja sporto varžybose, išvykose ir pasirodymuose. Kartu puoselėjamos tradicijos: prakartėlių parodos, prakartėlių vaidinimai, mokytojų diena, pirmokų krikštynos, renginys „Darni šeima“, valstybinės šventės, įvairios akcijos.
* VGK nariai mini, kad tėvai, kviečiami į posėdžius, visada atvyksta ir noriai bendradarbiauja, sprendžiant su vaikų ugdymu ar elgesiu susijusias problemas, dalyvauja gimnazijos organizuojamuose tėvų švietimo renginiuose, Atvirų durų savaitėje.
* NŠA apklausoje teiginiui „Tėvai jaučiasi mokykloje laukiami“ pritarė 91,8 proc. 2–4 kl. ir 72,9 proc. 5–8 kl. mokinių tėvų, ir tai yra sąlyginai stiprusis gimnazijos aspektas įtraukties atžvilgiu.
* Mokslo metų pradžioje dauguma tėvų dalyvavo švietimo pagalbos specialistų organizuotuose tėvų susirinkimuose, kuriuose supažindinti su SUP turinčių mokinių įtraukties ypatumais.
* NŠA apklausoje teiginiui „Dauguma tėvų dalyvauja vaiko ugdyme, tariasi, siūlo idėjų“ pritarė 90,03 proc. 2–4 kl. ir 61,6 proc. 5–8 kl. mokinių tėvų, ir šis aspektas išryškinamas kaip stiprusis gimnazijos veiklos aspektas įtraukties atžvilgiu.

Surinkti duomenys leidžia teigti, jog bendradarbiavimas su tėvais / globėjais yra paveikus ir padeda kurti įtraukią gimnazijos kultūrą. Dauguma tėvų aktyviai ir geranoriškai bendradarbiauja su mokytojais dėl vaiko ugdymosi, kylančių kliūčių įveikimo. Tėvai / globėjai aktyviai dalyvauja tobulinant mokyklą ir įsitraukia į vaikų ugdymą(si) įvairiomis formomis, plėsdami jų kultūrinį akiratį, skatindami įsitraukimą į pažintines veiklas.  |
| 1.6. Mokyklos tinklaveika, **3 lygis**  | **Gimnazijos tinklaveika yra paveiki, padedanti kurti įtraukią aplinką bei skatinanti mokinių įsitraukimą, ir tai yra stiprusis gimnazijos veiklos aspektas.** **Mokykla yra atvira ir bendradarbiauja su vietos bendruomene, rajono, šalies ir užsienio mokyklomis bei kitomis organizacijomis.** * Dokumentų analizė parodė, jog gimnazija glaudžiai bendradarbiauja su Nemenčinės vietos bendruomenės organizacijomis: menų mokykla, ikimokyklinio ugdymo įstaiga, Gedimino gimnazija, daugiafunkciu kultūros centru, sporto mokykla, muziejumi ir kitomis organizacijomis. Tai patvirtino pokalbyje dalyvavę socialiniai partneriai, kurie pažymi, jog kiekvienas vaikas gimnazijoje auginamas kaip asmenybė, galinti pasirinkti skirtingas veiklas pagal savo poreikius.
* NŠA apklausoje teiginiui „Vietos / mikrorajono bendruomenė yra aktyvi mokyklos gyvenime“ pritaria 75 proc., o „Mokykla iš savivaldybės visada sulaukia palaikymo ir pagalbos“ – 79,6 proc. pedagogų. Šie aspektai vertinami kaip sąlyginai stiprieji įtraukties atžvilgiu.
* Bendradarbiavimo veiklos (sporto renginiai, įvairių eksponatų kolekcionavimas ir dovanojimas vietos muziejui, bendri kalėdiniai ir valstybinių švenčių bei kiti renginiai) paskatina įsitraukti įvairių gebėjimų mokinius, padeda kurti gerus santykius gimnazijoje ir vietos bendruomenėje.
* Gimnazija lenkų mokyklų draugijos „Macierz szkolna“ organizuojamame konkurse „Geriausia mokykla, geriausias mokytojas“ 2020 metais užėmė pirmąją vietą tarp lenkiškų rajonų gimnazijų.
* Potencialus dvišalis bendradarbiavimas su Lenkijos miestu Kolbudy, kurio viena iš formų – mokinių dalyvavimas vasaros stovyklose.
* Gimnazijos mokytojai dalyvauja „Erasmus“ programoje, bendradarbiauja su Lenkijos ir kitų partnerystės šalių ugdymo įstaigomis.

**Prasmingai planuojama partnerystė padeda lanksčiai siekti gimnazijos tikslų.*** Pokalbiuose mokytojai ir socialiniai partneriai išryškino bendradarbiavimo pobūdį: vyksta bendri renginiai ir šventės, dalijamasi specialistais ir turimomis erdvėmis.
* Bendradarbiavimas su ikimokyklinio ugdymo įstaiga padeda geriau pažinti būsimus mokinius, skatina gimnazijos mokinių socialinę-pilietinę veiklą.
* Sporto mokykloje gimnazijos mokiniai turi galimybių vystyti ir demonstruoti savo sportinius gebėjimus, įstaigos bendradarbiauja dalydamosi sporto sale ir inventoriumi, organizuoja bendrus renginius.
* Vietos muziejuje mokytojai gali organizuoti integruotas pamokas.
* Kultūros centras sudaro sąlygas tobulinti ir pristatyti mokinių meninius pasiekimus: gimnazijos meniniai kolektyvai repetuoja centro patalpose, dalyvauja bendruomenės šventėse.
* Bendradarbiaujant su Vilniaus rajono savivaldybės švietimo skyriumi, gerinamos ugdymosi aplinkos, pradėta gimnazijos pastatų renovacija.
* Vilniaus r. PPT konsultuoja dėl SUP turinčių mokinių ugdymo, prisideda tobulinant mokytojų kompetencijas, organizuojant mokinių tėvų švietimą.
* Bendradarbiavimas su užsienio mokyklomis „Erasmus“ projekte prisideda prie mokinių karjeros ugdymo, plėtoja verslumo įgūdžius ir paskatino mokinius rinktis ekonomikos krypties studijas.
* Dokumentų analizė parodė, o pokalbiai su mokytojais patvirtino, jog bendradarbiavimo ryšiai su Lenkijos organizacijomis papildo finansinius gimnazijos išteklius, bibliotekos mokymo priemonių resursus, Lenkijos lektoriai dalijasi įžvalgomis apie įtraukųjį ugdymą nuotolinių mokymų metu.

Apibendrinus surinktus duomenis, galima teigti, jog gimnazija tikslingai bendradarbiauja su vietos bendruomenės, rajono, Lenkijos ir kitų šalių institucijomis, kurios padeda kurti įvairių poreikių ir gabumų mokinių ugdymo(si) sąlygas bei sudaro galimybių jų saviraiškai, meniniams bei sportiniams pasiekimams demonstruoti.  |
| 1.7. Kompetencija, **3 lygis** | **Gimnazijos mokytojai yra kvalifikuoti ir pozityvūs, lanksčiai kuria įtraukią ugdymosi aplinką.** * Gimnazijoje dirba 68 pedagogai iš jų: 3 mokytojai ekspertai, 15 mokytojų metodininkų, 39 vyr. mokytojai, 11 mokytojų. Mokytojai ir švietimo pagalbos specialistai turi reikiamą išsilavinimą ir kvalifikaciją.
* Dokumentų analizė parodė, jog dauguma mokytojų tobulino savo kompetencijas, vadovaudamiesi vienu iš gimnazijos mokytojų ir pagalbos mokiniui kvalifikacijos tobulinimo prioritetų „Gimnazijos bendruomenės telkimas įgyvendinant įtraukties principą švietime“.
* VGK nariai patvirtino, jog mokytojų komanda gilinasi į SUP turinčių mokinių ugdymo klausimus: dalyvavo Vilniaus r. PPT organizuotame seminare bendradarbiaujant su Lenkijos švietimo institucijomis.
* Visi gimnazijos mokytojai išklausė kursus ir tinkamai organizuoja ugdymą nuotoliniu ar hibridiniu būdu.
* 36 proc. stebėtų pamokų įtraukios kultūros kūrimas pamokoje buvo fiksuotas kaip stiprusis pamokos aspektas.
* Nepaisant to, kad mokytojai domisi įtraukiojo ugdymo samprata ir naujovėmis, 83 proc. stebėtų pamokų vyravo tradicinio mokymo paradigma.

Apibendrinant surinktus duomenis, galima teigti, jog gimnazijos pedagogai yra nusiteikę tobulinti savo kompetencijas įtraukiojo ugdymo klausimais, yra pozityvūs, išmano savo mokomuosius dalykus. Tai sudaro palankias sąlygas siekti veiksmingo, įtraukiojo ugdymo vertybėmis ir nuostatomis grindžiamo ugdymo proceso.  |
| 1.8. Nuolatinis profesinis tobulėjimas,**2 lygis** | **Trūksta bendros pedagogų asmeninio tobulėjimo vizijos, kaip gerai dirbti, siekiant įtraukaus ugdymo proceso įgyvendinimo.** * Dokumentų analizė parodė, jog mokytojai kiekvienų metų pabaigoje įsivertina savo veiklą ir jos rezultatus, rengdami savo metodinės veiklos ataskaitas.
* Pokalbiuose mokytojai teigė, jog metodinės veiklos ataskaitas aptaria savo metodinėse grupėse. Metodinės veiklos ataskaitose tik iš dalies atsispindi ugdymo kokybė pamokose.
* Pokalbiuose mokytojai įvardijo, jog pastaraisiais metais jie siekia gerinti SUP turinčių mokinių ugdymą, tačiau liko neaišku, kaip jie tai gali patobulinti pamokoje.
* Ugdomosios veiklos stebėsenos plane yra numatyta „Konsultacinė stebėsena / draugiškas pamokų stebėjimas“, kuriame numatomi pamokų stebėjimo laikotarpiai, tačiau lieka neaiškus šios veiklos tikslingumas, skatinant mokytojų profesinės praktikos tobulinimą.
* Mokytojai užsiminė, jog jie nėra pakankamai paskatinami už mokinių laimėjimus konkursuose, dalyvavimą projektuose ar kitus veiklos rezultatus.

**Mokytojai tobulina įtraukiai mokyklai kurti reikalingas kompetencijas, tačiau nesistemingai diegia jas praktikoje.** * Dokumentų analizė parodė, kad mokykla tikslingai planuoja mokytojų kompetencijų tobulinimą, rengdama Mokytojų ir pagalbos mokiniui specialistų kvalifikacijos tobulinimo programas, kuriose išskirti mokytojų kompetencijų tobulinimo prioritetai, padedantys gerinti įtraukiojo ugdymo procesus: tai SUP turinčių mokinių ugdymosi poreikių atpažinimas, bendravimo gebėjimų plėtotė, įtraukties principai švietime.
* Dauguma mokytojų tobulina kompetencijas mokykloje organizuojamuose seminaruose ir savarankiškai.
* Mokytojai įgytą patirtį skleidžia gimnazijoje, rajono ir šalies konferencijose, rašo straipsnius, vadovauja studentų pedagoginei praktikai.
* Kartu su mokiniais dalyvauja projektuose, olimpiadose, taip tobulindami savo profesines ir dalykines kompetencijas.
* Pokalbiuose su mokytojais išryškėjo, jog gimnazijoje patobulintos mokytojų kompetencijos iš dalies siejamos su kolegialaus mokymosi principais tikslingai diegiant naujas ugdymo praktikas į ugdomąją veiklą, stebint vieniems kitų pamokas, dalijantis patirtimi ir reflektuojant naujas patirtis.
* NŠA apklausoje teiginys „Mūsų mokykloje mokytojai visada sulaukia emocinės paramos ir palaikymo iš kolegų“ išskiriamas kaip probleminis gimnazijos veiklos aspektas įtraukties atžvilgiu.

Apibendrinant surinktus duomenis, išryškėja, jog gimnazijoje yra tinkamai planuojamas mokytojų kompetencijų tobulinimas, siekiant gerinti įtraukties procesus. Tačiau trūksta lyderystės mokytojams keliant lūkesčius dėl bendrų susitarimų kryptingai ir nuosekliai diegti įgytas kompetencijas į mokytojų praktinę veiklą, šio proceso stebėjimo ir vertinimo, mokytojų tikslingo kolegialaus bendradarbiavimo, stebint vieniems kitų pamokas ir procesų reflektavimo.  |
| ***Stiprieji vertinamos srities veiklos aspektai***  | 1. Įtraukios aplinkos kūrimas, optimaliai paskirstant turimus gimnazijos išteklius (1.1.5. – 3 lygis).
2. Bendradarbiavimas su tėvais ir globėjais, padedantis kurti įtraukią ir saugią aplinką (1.5. – 3 lygis).
3. Gimnazijos bendradarbiavimas su socialiniais partneriais ir vietos bendruomene (1.6. – 3 lygis).
 |

**Vertinimo sritis: UGDYMAS(IS) IR MOKINIŲ PATIRTYS.**

**Vertinimo lygis: 2.**

|  |  |
| --- | --- |
| **Rodiklis, vertinimo lygis**  | Vertinimo pagrindimas,*apibendrinimas* |
| 2.1. Ugdymo(si) planavimas, **3 lygis** | **Daugumos pamokų tikslai padeda mokytojui nuosekliai organizuoti veiklą pamokoje.** * 2021–2022 m. m. MUP pateikta dalis konkrečių susitarimų dėl ugdymo turinio formavimo bei organizavimo, kad kiekvienas mokinys pasiektų asmeninės pažangos ir geresnių ugdymo(si) rezultatų įtraukties sąlygomis.
* Stebėtų pamokų analizė rodo, kad 24 pamokose rodiklis „Ugdymo(si) planavimas“ užfiksuotas kaip stiprusis pamokos aspektas. Labai gerai veikla organizuota: 5a kl. ir 7b kl. anglų k., 3b kl. matematikos, 6c kl. gamtos ir žmogaus, 3a kl. ir 2b kl. lenkų kalbos (gimtosios) pamokose ir renginys 2–4 kl. mokiniams. Šiose pamokose mokytojai uždavinį siejo su mokinį į ugdymą įtraukiančiu aktualiu kontekstu, jo interesais; dauguma mokinių aiškiai žinojo laukiamą asmeninį rezultatą.
* NŠA apklausos teiginiui „Mano vaikas žino, kokius tikslus jis turi pasiekti mokydamasis“ pritaria 90,6 proc. 5–8 kl. ir 87,9 I–IV kl. mokinių tėvų, ir šis aspektas išryškinamas kaip stiprusis aspektas įtraukiojo ugdymo požiūriu.
* Daugumoje (83 proc.) stebėtų pamokų mokytojai pamoką planavo vadovaudamiesi tradicine mokymo paradigma.
* Keldami ugdymo tikslus, mokytojai dažniausiai nurodė, kad bus ugdomos mokinių mokėjimo mokytis, komunikavimo, pažinimo ir socialinė kompetencijos, bet tik dalyje stebėtų pamokų buvo sudarytos sąlygos mokėjimo mokytis ir socialinei kompetencijai ugdyti.
* Daugumoje pamokų mokytojai formuluoja pamokos uždavinį, tačiau dažniausiai uždavinys buvo nepakankamai konkretus, nukreiptas tik į mokinių veiklą, orientuotas į žinių, jų supratimo ugdymą („išsiaiškins“, „išmoks“, „įtvirtins“, „paaiškins“, „sužinos“, „pakartos“ ir t. t.), o ne įaukštesnių lūkesčių kėlimą. Mokytojai retai aptarė pamokos uždavinį su mokiniais, skatino juos išsikelti asmeninius lūkesčius pamokai, jų siekti ir reflektuoti.

**Mokytojai ir pagalbos mokiniui specialistai gerai pažįsta mokinius, numato galimas kliūtis.** * Stebėtų pamokų analizė rodo, kad 8 pamokose rodiklis „Mokinių įvairovės pažinimas“ užfiksuotas kaip stiprusis pamokos aspektas, gerai įvertintas 2c kl. matematikos, 5b kl. gamtos ir žmogaus, 2–4 d, c kl. ir 6–8c kl. rusų k. (gimtosios), Ib kl. biologijos, 1b, 2b kl. lenkų k. (gimtosios) pamokose.
* Pokalbiuose su metodine taryba, VGK, specialiuoju pedagogu, logopedu akcentuota, kad mokytojai ir pagalbos mokiniui specialistai gerai pažįsta SUP turinčius mokinius, konsultuoja SUP turinčių mokinių ugdymo(si) klausimais, teikia rekomendacijas mokytojams ir tėvams. Reikalui esant, kreipiasi į PPT dėl mokinio mokymosi sutrikimo nustatymo ar tolesnės pagalbos teikimo.
* Mokymosi pasiekimų vertinimo tvarkoje numatyta mokiniui, baigusiam pradinio ugdymo programą, parengti jo pasiekimų aprašą.
* 2021–2022 m. m. MUP nustatytas ir skirtas adaptacinis vieno mėnesio laikotarpis pradedantiems mokytis pagal pagrindinio ugdymo programos pirmąją dalį ir naujai atvykusiems mokiniams.
* NŠA apklausoje teiginiui „Mokykloje visada suteikiama reikalingų specialistų pagalba (specialiųjų pedagogų, logopedų, socialinių pedagogų ir kt.) mokiniams, kuriems jos reikia“ visiškai pritarė 38,3 proc. 5–8 kl. ir I–IV kl. mokinių, 64,3 proc. 2–4 kl., 38,3 proc. 5–8 kl. ir I–IV kl. mokinių tėvų, ir šis aspektas išryškinamas kaip sąlyginai stiprusis įtraukties atžvilgiu.

**Ugdymo procese mokytojai gerai taiko pastoliavimą, kuris padeda mokiniui išvengti mokymosi kliūčių.** * Stebėtų pamokų analizė rodo, kad rodiklis „Pastoliavimas mokiniui ugdymo procese“ pažymėtas kaip stiprusis pamokos aspektas 15 pamokų. Sėkmingas pastoliavimas stebėtas: 5a kl. ir 6a kl. geografijos, 6c kl. gamtos ir žmogaus, 6c kl. ir 8c kl. rusų k. (gimtosios), 2b kl. lenkų k. (gimtosios) pamokose. Geras pastoliavimas stebėtas 6a, 7a, 1a, 4a, 3b kl. matematikos, 8a kl. fizikos, 5b kl. gamtos ir žmogaus, 1b lenkų k. (gimtosios), 5b fizinio ugdymo pamokose. Šiose pamokose mokytojai teikė pagalbą daugumai mokinių individualiai ir paaiškindami raštu lentoje, pagalba buvo tikslinga ir suteikta laiku, buvo naudojami nukreipiamieji klausimai, sudarytos sąlygos daugumai mokinių bendradarbiauti porose.
* Gimnazija, planuodama ugdymo pagalbą mokiniams, panaudoja ugdymo plano galimybes: 2021–2022 m. m. ugdymo plane skirtos valandos mokinių poreikiams tenkinti – gabiems mokiniams, besiruošiantiems laikyti brandos egzaminus, dalyvauti olimpiadose, atvykusiems iš mokyklos, kurioje mokoma kita gimtąja kalba. Mokiniams, kurie namuose neturi sąlygų atlikti namų darbų, sudarytos sąlygos juos atlikti mokykloje pailgintos dienos grupėje, Namų darbų klube.
* Pokalbiuose su pradinių klasių mokytojais, mokiniais, Metodine taryba išsiaiškinta, kad ugdymas organizuojamas motyvuojančiose ir mokinius aktyvinančiose aplinkose: gamtos mokslų laboratorijoje (skirtoje pradinių klasių mokiniams), bibliotekoje, gamtoje ir kitose erdvėse, esančiose už gimnazijos ribų. Vertinimo savaitės metu technologijų pamoka vyko Žirmūnų profesinio rengimo centre. Įgyvendinami „Erasmus+“ programos tarptautiniai projektai, vyksta netradicinės pamokos, kultūrinės-pažintinės išvykos, kurios formuoja teigiamą mokinių požiūrį į mokomąjį dalyką.

**Planavimo lankstumas ir nuoseklumas vertinamas patenkinamai.*** 2021–2022 m. m. MUP parengtas vadovaujantis BUP, tačiau dauguma MUP punktų nedetalizuoti, neaprašyti. Pokalbyje direktorius pažymėjo, kad ugdymo planas prireikus detalizuojamas ir jo pakeitimai tvirtinami direktoriaus įsakymu.
* Mokytojai yra susitarę dėl ugdomosios veiklos planavimo, numatyta bendra ilgalaikių programų forma, parengti visų dalykų planai. Pokalbyje su Metodine taryba mokytojai pažymėjo, kad kiekvienas mokytojas savo dalyko planą detalizuoja ir koreguoja, tačiau nepaaiškino, kaip, kada tai daro.
* Individualūs planai yra rengiami vidurinio ugdymo programos mokiniams ir SUP turintiems mokiniams. VGK nariai minėjo, kad išskirtiniais atvejais (grįžtantiems iš užsienio ar dėl kitų priežasčių kilus pagalbos mokiniui poreikiui) sudaromi intervencijos planai.
* VGK nariai minėjo, jog individualios programos ir planai aptariami ir koreguojami pagal poreikį, mokinių sėkmės ir nesėkmės ugdant pagal šiuos planus reflektuojami retai.
* Mokinių atstovai pokalbyje minėjo, jog kontroliniai atsiskaitomieji darbai rašomi pagal sutartą grafiką, tačiau jeigu kontrolinio darbo mokinys nerašė dėl pateisinamų priežasčių arba jei iš atsiskaitomojo darbo jis gauna neigiamą vertinimą, jis turi galimybę lankyti konsultacijas ir per dvi savaites perrašyti kontrolinį darbą bei gauti papildomą pažymį už atsiskaitomąjį darbą.
* Vadovų teigimu, vidurinio ugdymo programos mokinių tvarkaraščiuose esantys „langai“, ilgiau trunkančios pamokos mokykloje susidaro dėl individualių mokinių poreikių tenkinimo.
* „Planavimo lankstumas ir nuoseklumas“ kaip stiprusis pamokos aspektas fiksuotas 6 stebėtose pamokose. Sėkmingi šios veiklos pavyzdžiai stebėti 8b kl. lenkų k. (gimtosios), 5c kl. muzikos, IIb kl. lietuvių k. (valstybinės), 5c kl. technologijų pamokose, kuriose veiklos buvo nuosekliai suplanuotos, o 5a kl. anglų k. pamokoje tikslingai keičiamos, atsižvelgiant į mokinių poreikius.

**Švietimo pagalbos specialistai ir mokytojo padėjėjai tinkamai prisideda planuojant ir įgyvendinant ugdymo procesą, ir tai yra stiprusis gimnazijos veiklos aspektas.** * Mokykloje dirba visi švietimo pagalbos specialistai (specialusis pedagogas, logopedas, socialinis pedagogas, psichologas), pagalbą teikia mokytojo padėjėjai, bet jų pagalbos poreikis yra patenkinamas iš dalies.
* VGK nariai pažymi, jog svarstomos mokinių elgesio problemos, gimnazijos nelankymo priežastys, aptariami nesėkmingo mokinių mokymosi atvejai.
* Mokslo metų pradžioje VGK inicijuoja SUP turinčių mokinių tėvų, juos ugdančių mokytojų ir švietimo pagalbos specialistų, mokytojo padėjėjų susitikimus, kuriuose aptaria kliūtis, galinčias kilti vaiko ugdymosi procese, ir numato jų šalinimo būdus.
* Visiems SUP turintiems mokiniams rengiamos pritaikytos ir individualizuotos programos, pagalbos mokiniui planai. Pritaikytose programose nurodomi mokymosi būdai ir metodai, tačiau pasigendama vertinimo būdų aptarimo, atsižvelgiant į SUP turinčių mokinių ugdymosi poreikius.
* Vertinimo metu stebėtos logopedinės pratybos ir pamokos, kuriose kartu su mokytoju dirbo spec. pedagogas, mokytojo padėjėjas. Jose buvo teikiama pagalba, atitinkanti mokinio poreikius, ir dažnai padėjo mokiniams lavinti įgūdžius bei įveikti mokymosi barjerus. Stebėtas atvejis, kai mokytojo padėjėjo pagalba pamokoje buvo nereikalinga ir ją buvo galima panaudoti kitos klasės mokinio poreikiams užtikrinti.
* Mokyklos psichologė, socialinė pedagogė konsultuoja mokinius ir jų šeimos narius tiek tiesioginiu, tiek nuotoliniu būdu, dalyvauja klasės valandėlėse, aptaria su mokiniais jiems aktualias temas, vykdo prevencines veiklas, inicijuoja mokinių įsitraukimą į prasmingas socialines veiklas, pvz., savanorystės akcijas, pagalbą ikimokyklinio ugdymo įstaigai ar pan.
* Švietimo pagalbos specialistai teikė psichologinę, socialinę bei pedagoginę pagalbą mokiniams, kurie karantino metu dėl nepalankių sąlygų namuose mokėsi mokykloje.

**Mokykloje tinkamai susitarta dėl paramos ar pagalbos teikimo mokiniams ir** **šeimoms.** * Dokumentų analizė rodo, kad mokykla, teikdama pagalbą šeimai, naudojasi vidiniais ir išoriniais resursais, bendradarbiauja su kitomis institucijomis, socialiniais partneriais: PPT, Nemenčinės miesto biblioteka, Gedimino gimnazija, daugiafunkciu kultūros centru, neformaliojo švietimo mokytojais.
* 5 iš 19 SUP turinčių mokinių dalyvauja gimnazijos NVŠ būrelių veikloje, vienas mokinys lanko muzikos mokyklą.
* NŠA apklausos teiginiai „Mokykloje visada suteikiama reikalingų specialistų pagalba (specialiųjų pedagogų, logopedų, socialinių pedagogų ir kt.) mokiniams, kuriems jos reikia“ ,Mūsų mokykloje yra sutarta, kaip dirbti su mokiniais, praleidusiais pamoką“, „Priemonės, kurių imasi mokykla lankomumui užtikrinti, yra veiksmingos“ vertinami kaip stiprieji aspektai įtraukiojo ugdymo požiūriu.
* Pokalbyje VGK nariai teigė, kad dalis SUP turinčių mokinių dalyvauja vasaros socializacijos stovykloje, įvairiuose konkursuose.
* Pokalbyje VGK nariai pažymėjo, kad logopedas, psichologas, PPT darbuotojai skaito paskaitas tėvams.

Mokytojai nuosekliai planuoja pamokas, gerai pažįsta mokinius, numato mokymosi kliūtis ir teikia reikiamą pagalbą pamokoje. Planuodami naudojasi švietimo pagalbos specialistų rekomendacijomis ir SUP turinčių mokinių tėvų pastebėjimais. Mokykla laiku teikia tinkamą paramą bei pagalbą mokiniams ir šeimoms, išnaudodama tiek vidinius, tiek išorinius resursus, bendradarbiaudama su kitomis institucijomis, socialiniais partneriais. Tačiau pasigendama planavimo procesų lankstumo ir nuoseklumo, stebint ir koreguojant įvairių poreikių mokinių ugdymos(si) procesą.  |
| 2.2. Įgalinantis vadovavimas mokymuisi ir mokinių mokymosi patirtys, **2 lygis** | **Visų mokinių motyvuojantis įtraukimas į mokymosi procesą yra patenkinamas, ir tai yra tobulintinas mokyklos veiklos aspektas.** * Pamokos kitose erdvėse motyvuoja mokinius labiau įsitraukti į mokymosi procesą. Per 2019 metus gimnazijoje įvyko 45 netradicinės, integruotos ar pamokos kitose erdvėse. Mokiniai teigė, kad jiems patinka pamokos netradicinėse aplinkose: biologijos, lietuvių k. pamokos – gamtoje, istorijos – Signatarų namuose. Vertinimo metu nuotoliniu būdu vyko trys Kultūros paso renginiai. Pasak mokinių, netradicinės pamokos didina susidomėjimą, gerina mokymosi motyvaciją.
* Išanalizavus 52 stebėtų pamokų protokolus, pastebėta, kad daugumoje stebėtų pamokų mokiniai užduotis atliko individualiai, jiems įprastu būdu. Tik 12 (23,1 proc.) pamokų mokinių įtraukimas fiksuotas kaip stiprusis pamokos aspektas. Visi mokiniai buvo įsitraukę 8a kl. fizikos, 6a kl. geografijos pamokose, dauguma mokinių – 5b kl. gamtos ir žmogaus, 4b ir 3d kl. matematikos, 5c kl. informacinių technologijų, 7b kl. technologijų pamokose.
* Buvo pastebėta gražių momentų, kai mokinių įsitraukimą ir aktyvų dalyvavimą didino mokinių suskirstymas poromis (5a kl. anglų k.), mokinių skatinimas bendradarbiauti su klasės draugais, padėti kitiems arba priimti pagalbą (5a kl. anglų k. ir 2b kl. lenkų k. (gimtoji), skatinimas pritaikyti žinias kuriant, konstruojant (1a kl. pasaulio pažinimas), motyvavimas įsitraukti į mokomosios medžiagos aiškinimą, teikti pasiūlymus uždavinių sprendimui, tartis porose (8a kl. fizika), galimybė pasirinkti tempą (1a kl. matematika) arba užduotis ir būdus (Ia kl. lietuvių k. (valstybinė), tikrų prieskonių demonstravimas, galimybė juos pauostyti, apžiūrėti (6a kl. geografija), suorganizuotas judrus, aktyvus, veiklus mokymosi procesas logopediniame užsiėmime.
* NŠA ataskaitų duomenys rodo, kad 81 % gimnazijos mokytojų teigė, jog organizuoja mokymą(si), diferencijuodami užduotis pagal mokinių gebėjimus bei laiką, skirtą užduotims atlikti. 2019 m. tik 41 % mokinių ir 35 % mokinių tėvų, 2020 m. – 44 % mokinių, 64 % mokinių tėvų teigė, kad per pamokas mokiniai turi galimybę pasirinkti norimo sunkumo užduotis.
* Daugumoje stebėtų pamokų mokiniai klasėje atliko tas pačias užduotis, naudojosi tomis pačiomis mokymosi priemonėmis, organizuota visiems vienoda veikla. Neišnaudotos galimybės personalizuoti mokymąsi, nors vertintojai įžvelgė aiškų mokinių poreikį diferencijuotai veiklai. Dalis mokytojų sėkmingai taikė šiuos diferencijavimo būdus: diferencijavo klasės ir namų darbų užduotis (7c kl. rusų k (gimtoji), Ia kl. lietuvių k. (valstybinė), taikė mokiniams skirtingus metodus ir priemones, padedančias išvengti kliūčių (1a kl. pasaulio pažinimas), mokiniams klasėje skyrė užduotis atlikti su draugu arba savarankiškai, nuotoliniu būdu dirbantieji konsultavosi su mokytoja (III kl. lietuvių k. (valstybinė).
* Daugumoje (83 proc.) stebėtų pamokų taikyta tradicinio mokymo paradigma. Jose vyravo mokymas, paremtas mokytojo aiškinimu, visi mokiniai atliko vienodas užduotis, kurios nemotyvavo mokinių aktyviai įsitraukti, individualiai pasirinkti tikslą, būdą ar priemones, įsivertinti ir reflektuoti. Likusiose 8 pamokose, kuriose buvo bandoma dirbti šiuolaikiškai, ir 1 pamokoje, kurioje buvo dirbama šiuolaikiškai, mokiniai buvo skatinami prisiimti atsakomybę, susitelkti į iššūkius ir aktyviai dalyvauti.

**Gimnazijos mokytojai kuria geras sąlygas, kad mokiniai suprastų naują mokymosi medžiagą.** * Gimnazijos ištekliai sudaro geras sąlygas kiekvienam mokiniui suprantamai perteikti naują mokymosi medžiagą. Visi gimnazijos kabinetai aprūpinti kompiuteriais su prieiga prie interneto, spausdintuvais arba daugiafunkciais įrenginiais. Beveik visuose kabinetuose yra daugialypės terpės projektoriai, interaktyviosios lentos arba ekranai. Mokytojai kabinetuose kaupia metodinę medžiagą – žodynus, raidynus, pratybų sąsiuvinius, plakatus, kompaktines plokšteles, vaizdines priemones.
* 38 proc. stebėtų pamokų priemonių panaudojimas buvo įvertintas labai gerai ir gerai. Mokiniai mokomąją medžiagą geriau suprato, kai mokytojai ją pateikė skirtingais būdais: 1) kalba, vaizdu, praktiškai veikiant (8a kl. fizikos, 6a kl. geografijos, 8b kl. lenkų kalbos (gimtosios), 5a ir 5b kl. anglų k., 2,4dc ir 1b kl. matematikos pamokose ir 4, 5ab kl. logopedinio užsiėmimo metu); 2) kalba ir vaizdu (2a kl. tikybos pamokoje, vaizdu – Ic ir IIa kl. etikos pamokoje); 3) pateikiama medžiaga iš artimos aplinkos (6a kl. gamtos ir žmogaus pamokoje).
* Siekdami geresnio mokomosios medžiagos supratimo, mokytojai pasirenka įvairias priemones: interaktyviąją lentą, filmukus, daineles (6a kl. matematika, 3a kl. lenkų k. (gimtoji), 5c kl. muzika, 1a kl. pasaulio pažinimas, 8b kl. lenkų k. (gimtoji), susistemintą padalomąją medžiagą kiekvienam mokiniui, stendus, žodynėlius-knygutes, pratybas, korteles su skaičiais, dvikalbius žodynus (5c kl. muzika, 5a kl. anglų k., 1c kl. matematika, IIb kl. lietuvių k. (valstybinė), Ic kl. matematika), naudojosi kompiuteriais kiekvienam mokiniui (5a kl. anglų k.), atliko bandymus ir demonstravo tikrus daiktus (raktus, prieskonius) (8a kl. fizika, 6a kl. geografija, 1a kl. pasaulio pažinimas).
* Suprasti naują medžiagą mokiniams padėjo mokytojo aiškinimas ir dialogas matematikos 4b kl., 3b kl., 1b kl., 2a kl., lietuvių k. (valstybinės), 4b kl., IIIa, IIIb kl., rusų kalbos (gimtosios) 2–4 dc kl., technologijų 3d kl., Ib kl. pamokose, nuolat teikiamas grįžtamasis ryšys 1a kl., 6a kl., 7a kl. matematikos, IIb kl. chemijos, IIb kl. istorijos, Ic kl. informacinių technologijų pamokose, naujų sąvokų aiškinimas ir tikslinimas 7a kl. lenkų k. (gimtosios) pamokoje; žinių sisteminimas, klausimų pateikimas 6a, 6c kl. lietuvių k. (valstybinės), 7c kl. rusų k. (gimtosios), 5c kl. technologijų, IIb kl. lietuvių k. (valstybinės), 5c kl. informacinių technologijų pamokose.

**Sąlygų sudarymas kiekvienam mokiniui įvairiais būdais pademonstruoti žinojimą ar savo gebėjimus yra nepakankamas.** * Iš ugdymo plano analizės ir pokalbių su Metodine taryba galima teigti, kad neformaliojo švietimo valandos yra skirtos vaikų meniniams, sporto, technologiniams gebėjimams ugdyti. Nors neformaliojo švietimo veiklų pasiūla yra didelė, jose dalyvauja tik 5 SUP turintys mokiniai. Gimnazijos mokiniai aktyviai dalyvauja kasmetiniuose tradiciniuose projektuose. Dalyvaudami tarptautiniame „Erasmus+“ projekte, mokosi verslumo pagrindų, dalis mokinių po šio projekto renkasi ekonomikos studijas.
* Stebėtų pamokų analizė parodė, kad tik nedaugelyje pamokų (1a kl. pasaulio pažinimo, 3b kl. matematikos, Ib kl. biologijos ir 7b kl. anglų k., 4–5ab kl. logopedinio užsiėmimo ir 2–4cd kl. renginio metu) mokytojai sukūrė aktyvų, judrų, įtraukiantį mokymosi procesą, skatino kūrybiškumą, sudarė sąlygas mokiniams pademonstruoti žinojimą įvairesniais būdais: parodant žinojimą, reiškiant mintis, kuriant, konstruojant, veikiant kitose erdvėse.
* Mokytojai ir mokiniai teigė, kad mokykloje yra talentingų mokinių, kurie savo gebėjimus gali atskleisti šokių kolektyve, sportinėse veiklose.
* Gabūs mokiniai kviečiami lankyti konsultacijas, ruoštis olimpiadoms, skatinami kelione į Lenkiją, kurios metu dalyvauja užsiėmimuose universitete.
* Mokiniai noriai dalyvauja savanorystės projektuose, akcijoje „Darom“, gamina suvenyrus, kuriuos pardavę lėšas skiria labdarai.
* Mokinių kūrybiniai darbai galėtų būti labiau naudojami puošiant gimnazijos erdves.

**Gimnazijos bendruomenė kuria įtraukią kultūrą, ir tai yra stiprusis gimnazijos veiklos aspektas.** * 36 proc stebėtų pamokų ir veiklų įtraukios kultūros kūrimas buvo įvertintas kaip stiprusis pamokos aspektas. 6a kl., 2c kl, Ic kl. matematikos, 1a kl. pasaulio pažinimo, 2b kl. lenkų k. (gimtosios), 5a kl. anglų k., 3a kl. lenkų k. (gimtosios) pamokose dauguma mokinių jautėsi gerai, drąsiai klausė, aktyviai reiškė savo mintis, nuomonę, geranoriškai ir pagarbiai bendravo tarpusavyje ir su mokytoju, laikėsi nustatytų taisyklių, jautėsi svarbūs, kiekvienas gavo daug dėmesio, nebijojo suklysti, jiems buvo suteikta reikiama pagalba.
* Gimnazijos veiklos prioritetas – mokinio gerovės draugiškoje aplinkoje kūrimas. Stebėtų pamokų pavyzdžiai, pokalbiai su bendruomene ir socialiniais partneriais parodė, kad gimnazijos siekis kurti draugiškais tarpusavio santykiais paremtą ir mokymuisi palankią gimnazijos bendruomenę yra realizuojamas gimnazijos gyvenime.
* SUP turintys mokiniai įtraukiami į konkursą „Žiemos pasaka“, kalėdinių žaisliukų gamybos dirbtuves, skatinami dalyvauti daugiafunkcio kultūros centro būreliuose, įtraukiami į vasaros stovyklas, vienas lanko muzikos mokyklą. Atskirai pradinukams ir 5–8 bei I–IV klasėms veikia Namų darbų klubas. 5–8 ir I–IV klasių mokiniams, besiruošiantiems laikyti brandos egzaminus, dalyvauti olimpiadose, norintiems įveikti mokymosi sunkumus, organizuojamos fizikos, biologijos, istorijos, geografijos, matematikos, lietuvių k. ir lenkų k. konsultacijos. Pradinių klasių mokiniai turi socialinio-emocinio ugdymo programą „Antras žingsnis“, vyresnieji – „Paauglystės kryžkelės“ ir „Raktas į sėkmę“.
* Mokiniai teigė, jog į mokinių pasiūlymus ir nuomonę yra atsižvelgiama, gimnazijos direktorius pritaria mokinių idėjoms, o mokytojai padeda jas įgyvendinti. Naujas savanorystės iniciatyvas padeda įgyvendinti gimnazijos psichologė. Mokiniai džiaugiasi įvairiomis ir įdomiomis pamokomis, giria mokytojų darbštumą, didžiuojasi mokykloje esančia draugiška aplinka.

 Surinkti ir išanalizuoti duomenys leidžia teigti, jog įtraukios kultūros kūrimas gimnazijoje grindžiamas pasitikėjimu, pagarba ir rūpinimusi. Dėmesys ugdymo aplinkoms leidžia sudaryti sąlygas mokiniams geriau suprasti mokomąją medžiagą o pamokose ir pertraukų metu vyrauja palankus įtraukčiai mikroklimatas, mokiniams žinomos ir priimtinos elgesio taisyklės.Vertinimo metu pastebėtas mokytojų siekis įtraukti mokinius į jiems prasmingas veiklas po pamokų, tačiau didžiojoje dalyje stebėtų pamokų vyravo tradicinio mokymo paradigma, mokytojai koncentravosi į bendras visos klasės veiklas ir nepakankamai atsižvelgė į skirtingus mokinių gebėjimus, užduočių diferencijavimą ir individualizavimą, mokinių bendradarbiavimo sąlygų sudarymą, nors vertintojai pastebėjo, kad pamokose buvo galimybių mokiniams rinktis užduočių kiekį ar sudėtingumą o jas atliekant nepakankamai panaudotos mokinių bendradarbiavimo, pagalbos vienas kitam galimybės.  |
| 2.3. Vertinimas ugdant ir rezultatai, **2 lygis** | **Pasiekimų vertinimas, atsižvelgiant į mokinių įvairovę, vertinamas vidutiniškai, ir tai yra tobulintinas gimnazijos veiklos aspektas.** **Mokytojų susitarimai dėl vertinimo būdų, kurie taikomi įvairių poreikių mokiniams, yra nesistemingi, o jų taikymo praktika – neišskirtinė.*** Gimnazijos 2021 m. veiklos plane numatyta tobulinti mokinių pažangos ir pasiekimų vertinimo tvarkos aprašą. Gimnazijos 2021 m. ugdymo plane pažymima, kad mokykla, vertindama mokinių pažangą ir pasiekimus, vadovaujasi Mokinių pažangos ir pasiekimų vertinimo tvarkos aprašu, kuris patvirtintas 2017 m. rugpjūčio 31 d.
* Metodinės tarybos nariai teigė, kad mokytojai dar nėra išdiskutavę, kaip konkrečiai jie norėtų / reikėtų patobulinti Gimnazijos mokinių pažangos ir pasiekimų vertinimo tvarkos aprašą.
* 2017 m. patvirtintame Mokinių pažangos ir pasiekimų vertinimo tvarkos apraše pasigendama susitarimų dėl individualios mokinių mokymosi pažangos stebėjimo, mokinių vertinimo ir įsivertinimo būdų pamokoje, atsižvelgiant į skirtingus mokinių ugdymosi ir aplinkos suformuotus poreikius dėl nuotolinio, hibridinio mokymo organizavimo ir su tuo susijusius iššūkius.
* SUP turintiems mokiniams pritaikytose programose numatytos vertinimo formos tokios pačios, kaip ir visiems mokiniams, individualizuotose programose numatoma vertinti mokinių pažangą „pp“ arba „np“.
* Pasiekimų vertinimas, atsižvelgiant į mokinių įvairovę, kaip stiprusis pamokos aspektas minimas 6 pamokose, o trijose iš jų (5a kl. anglų k., 4b kl. lietuvių k. (valstybinė), 6c kl. gamta ir žmogus) šis aspektas vertinamas labai gerai, pažymint, jog taikomi įvairūs mokinių pasiekimų pamokoje vertinimo ir įsivertinimo būdai, visiems mokiniams yra aišku, kaip jie bus vertinami ir ko iš jų tikisi mokytojas.
* Dalis (20,1 proc.) gimnazijos mokytojų skatina mokinius įsivertinti savo pažangą pamokoje. Tam naudojami spalvoti veideliai (pradinėse klasėse), riešutėliai ar kitos priemonės už teisingai atliktas užduotis. Vyresnėse klasėse mokytojai dažniausiai skatina mokinius įsivertinti žodžiu. Geri mokinių savo pažangos įsivertinimo pamokoje pavyzdžiai buvo užfiksuoti 5a kl. anglų k., 1 a kl. pasaulio pažinimo, 6a, 8c kl. rusų k., 3a kl. lenkų k. (gimtosios) pamokose.
* Daugumoje (57,7 proc.) stebėtų pamokų buvo pasigendama aiškių mokytojo ir mokinių susitarimų dėl mokinių pažangos vertinimo būdų pamokoje, kurie padėtų visiems mokiniams geriau suprasti savo pažangą, išmoktus ir nesuprastus dalykus, padėtų nusimatyti tolesnius mokymosi žingsnius. 11 pamokų pasiekimų vertinimas, atsižvelgiant į mokinių įvairovę, buvo išskirtas kaip tobulintinas pamokos aspektas, pažymint, jog vertinimo būdai fragmentiški, leidžiantys įsitraukti tik daliai mokinių, mokiniams neaišku, ką jie turi įsivertinti ar už ką jie yra vertinami.
* Gimnazijos mokinių pažangos ir pasiekimų vertinimo tvarkoje yra numatyta kaupiamojo vertinimo taikymo tvarka, tačiau sistemingas ir mokiniams aiškus kaupiamasis vertinimas buvo užfiksuotas 5a kl. anglų k., 2c kl. matematikos, III kl. lietuvių k. pamokoje.

**Pažangą skatinantis grįžtamasis ryšys mokykloje nesistemingas, iš dalies padeda mokiniams siekti asmeninės pažangos.** * Stebėtose pamokose grįžtamasis ryšys mokymosi procese kaip stiprusis pamokos aspektas minimas 6 kartus, tačiau tik 1 pamokoje (2b kl. lenkų k. (gimtosios) šis aspektas vertinamas labai gerai (4 lygis) ir trijose pamokose (5a kl. anglų k., 7a kl. matematikos, 5b kl. kūno kultūros) – gerai (3 lygis). Vertintojai pažymi, kad šiose pamokose vyravo abipusis mokytojo ir mokinių grįžtamasis ryšys, buvo stebimas išmokimas po atskirų užduočių, teikiama informacija apie mokinių pasiekimus pamokos pabaigoje.
* Kai kuriose pamokose (III kl. lietuvių k., 5a kl. anglų k) vertintojai stebėjo tinkamą IT programėlių panaudojimą grįžtamajai informacijai apie mokinių mokymosi pažangą pamokoje gauti.
* 13 (25 proc.) stebėtų pamokų mokinių pažangą skatinanti grįžtamojo ryšio informacija vertinama kaip tobulintinas pamokos aspektas, įvardijant, jog tik dalis mokinių gauna grįžtamąją informaciją arba turi galimybę patys informuoti mokytoją apie savo mokymosi pažangą ar kliūtis per pamoką.
* Pokalbiuose su VGK nariais išryškėjo, jog ugdant SUP turinčius mokinius mokytojai ir pagalbos specialistai kartu su tėvais aptaria mokinių ugdymosi ypatumus, galinčias iškilti kliūtis ugdymosi procese ir jų įveikimo būdus, tačiau tolesnė informacija, kuri paskatintų SUP mokinių pažangą bei tėvų įsitraukimą į mokinio ugdymosi procesą, tėvams teikiama tik esant poreikiui ar kai kyla problemų.
* Mokytojai pokalbyje minėjo, kad informaciją apie mokinių mokymosi pažangą tėvai gauna tėvų susirinkimų, Atviros savaitės bei pagal poreikį – individualių pokalbių metu. VGK kviečiasi mokinio tėvus aptarti vaiko mokymosi sunkumų, kai mokinys turi 3 dalykų nepatenkinamus įvertinimus.
* Mokytojai nepakankamai pasinaudoja el. dienyno teikiamomis galimybėmis informuoti mokinių tėvus apie kasdienę mokymosi pažangą. Peržiūrėjus 6a, 5b, 2c, 3b, 6c kl. mokytojų rašomus pagyrimus ir pastabas, pastebėta, jog kasdienę grįžtamąją informaciją mokinių tėvams apie mokinių mokymosi pažangą teikia tik nedidelė dalis mokytojų, vyrauja pastabos, pagyrimų pavyko rasti vos keletą. Pastebėta, kad neigiamo pobūdžio pastabos dažniai rašomos SUP turintiems mokiniams.

**Gimnazijos rezultatai (pasiekimai ir pažanga) vertinami patenkinamai, ir tai yra tobulintinas mokyklos veiklos aspektas.** **Gimnazijos ugdymo procese dėmesys mokinių pasiekimams ir pažangai pamokoje yra nesistemingas.** * Stebėtose pamokose rezultatų ir pažangos vertinimas tik 4 kartus minimas kaip stiprusis pamokos aspektas. Labai gerai (4 lygis) visų mokinių pažanga buvo reflektuojama ir vertinama 3d kl. technologijų pamokoje, o 1c, IIa kl. matematikos, IIa kl. lietuvių k. (valstybinės) pamokose šis aspektas įvertintas gerai. Šiose pamokose buvo analizuojami, įsivertinami ir aptariami daugumos mokinių pasiekimai pamokoje.
* Net 25 pamokose mokinių pažangos ir pasiekimų raiška ir jos vertinimas minimas kaip tobulintinas pamokos aspektas. Dažniausiai pažymima, jog neskiriama dėmesio ar pritrūksta laiko rezultatams aptarti, arba jis būna neefektyvus.
* Pradinių klasių mokiniai savo atsiskaitomuosius darbus kaupia pasiekimų aplankuose, kuriuose mokiniai ir tėvai gali pamatyti tiek akademinę vaiko pažangą (testai, vertinimo aprašai), tiek ir kitus jo pasiekimus (vaiko meniniai darbai, piešiniai ir pan.). Informaciją apie mokinių atliekamas užduotis, pasitaikančias klaidas mokytojai pateikia vertindami klasės ar namų darbus, mokinių užduotis sąsiuviniuose (pvz. rusų k. 7c kl.).
* Daugumos gimnazijos mokinių BE, PUPP, MNPP rezultatai žemesni už šalies ir Vilniaus r. gimnazijų.
* Mokiniai, mokytojai pokalbiuose teigė, jog mokykloje palankiai vertinami kiti (meniniai, sportiniai) mokinių pasiekimai, jie pripažįstami ir vertinami. Mokiniai minėjo mėgstamiausias mokinių neformaliojo švietimo veiklas: tautinių šokių kolektyvą „Perla“, įvairius sporto būrelius, kuriuos jie noriai lanko ir siekia asmeninių rezultatų.
* Gimnazijoje sudaromos sąlygos mokiniams tobulinti ir demonstruoti įvairius asmeninius pasiekimus dalyvaujant mokyklos, rajono bei šalies olimpiadose, tarptautiniuose projektuose, vasaros poilsio stovyklose, sporto ir kultūros renginiuose.

Apibendrinant galima teigti, jog gimnazijos bendruomenės susitarimai dėl mokinių pasiekimų vertinimo yra tobulintini, reikalaujantys mokytojų diskusijos dėl vertinimo būdų įvairovės, abipusio grįžtamojo ryšio pamokoje, mokymosi pasiekimų pamokoje stebėjimo ir vertinimo būdų, siekiant sudaryti sąlygas visiems mokiniams sąmoningai stebėti ir įsivertinti savo mokymosi procesą, mokymosi pažangą bei rezultatus. Gimnazijoje būtų galima tikslingiau panaudoti turimas priemones informacijai teikti tėvams apie jų vaikų mokymosi pažangą, taip juos įtraukiant į mokinių ugdymosi procesą.  |
| ***Stiprieji vertinamos srities veiklos aspektai***  | 1. Tinkamai organizuojama švietimo pagalba, formuojant palankias bendruomenės nuostatas įtraukiojo ugdymo atžvilgiu (2.1.5. – 3 lygis).
2. Įtraukios kultūros kūrimas grindžiamas pasitikėjimu, pagarba ir rūpinimusi (2.2.4. – 3 lygis).
 |
| ***Tobulintini vertinamos srities veiklos aspektai***  | 1. Motyvuojantis visų mokinių įtraukimas į mokymosi procesą (2.2.1. – 2 lygis).
2. Pasiekimų vertinimo ir įsivertinimo būdų įvairovė pamokoje (2.3.1. – 2 lygis).
3. Mokinių pažangos ir rezultatų aptarimas pamokoje, sudarantis galimybę visiems mokiniams siekti pažangos (2.3.3. – 2 lygis).
 |
| ***Vertinamos srities rekomendacijos*** | Gimnazijos mokytojai gerai planuoja pamoką, remdamiesi tradicinės mokymo paradigmos samprata. Siekiant sudaryti sąlygas gerinti mokinių ugdymo(si) procesą, kuriame būtų siekiama kiekvieno mokinio, kaip besimokančio eksperto, gebėjimų ugdymo (aktyviai suvokiančio, savivaldaus, strateguojančio, savireguliatyvaus, motyvuoto ir įsitraukusio į ugdymą) bei mokinių įgalinimo prisiimti atsakomybę už savo mokymąsi, gimnazijos bendruomenei siūloma: * Plėtoti mokytojų kompetencijas apie mokinių savivaldaus mokymo(si) principų taikymą pamokose. Organizuoti pamoką, atsižvelgiant į individualius mokinių mokymo(si) ypatumus: tikslingai diferencijuoti, individualizuoti ir suasmeninti ugdymo turinį, atsižvelgiant į visų mokinių skirtybes. Šiame procese gali padėti gimnazijos mokytojų sėkmingų stebėtų pamokų patirtys bei jų sklaida gimnazijos mokytojų bendruomenėje, mokytojų kvalifikacijos tobulinimo seminarai.
* Būtų tikslinga mokytojui pamokoje kartu su mokiniais aptarti pamokos uždavinį ir vertinimo kriterijus, tikslingai fiksuoti ir aptarti pasiektus rezultatus bei sudaryti sąlygas mokiniams nusimatyti tolesnio mokymosi gaires.
* Sudaryti sąlygas mokiniams patiems nustatyti asmeninius mokymosi lūkesčius, pasirinkti mokymosi turinį, tempą bei veiklas lūkesčiams pasiekti – didinti mokinių atsakomybę už mokymąsi.
* Pamokų metu neapsiriboti vien perdavimo modeliais (mokytojas perteikia, o mokinys įsimena), o pereiti prie žinių kūrimo(si) modelio, pvz., kartu nustatant mokymosi uždavinį (-ius), organizuojant reflektyvias diskusijas, prisiimant bendrą atsakomybę (mokinių ir mokytojo) už mokymosi veiklos inicijavimą ir vadovavimą jai.
* Siekti, kad vertinimas didintų mokymosi motyvaciją, t. y. susitarti dėl vienodų į(si)vertinimo priemonių ir būdų taikymo, mokinių įtraukimo į įsivertinimą, nuolatinio pažangos stebėjimo, pasiektų rezultatų aptarimo kiekvienoje pamokoje ir tų susitarimų sistemingo laikymosi.
* Išanalizavus prastėjančių mokinių mokymosi rezultatų, žemos mokymosi motyvacijos priežastis, priimti konkrečius susitarimus veiklai tobulinti, ypač atkreipiant dėmesį į mokinių įsitraukimą skatinančius žinių perdavimo ir jų įprasminimo būdus, motyvuojančių vertinimo ir įsivertinimo būdų taikymą, mokinių pažangos ir išmokimo stebėjimą pamokoje.
* Skatinti kolegialų mokytojų ir vadovų bendradarbiavimą, stebint vieniems kitų pamokas, vadovaujantis susitarimais dėl pamokos tobulinimo, ir organizuoti tikslingą šios veiklos patirties reflektavimą, priimant jį kaip visos mokytojų bendruomenės mokymosi procesą. Gimnazijos bendruomenei būtų prasminga pasigilinti į kolegialaus grįžtamojo ryšio principų taikymą, siekiant gerinti pamokos kokybę.
 |

**V. REKOMENDACIJOS DĖL MOKYKLOS VEIKLOS KRYPTINGUMO**

**ORGANIZUOJANT ĮTRAUKŲJĮ UGDYMĄ**

**Mokyklai:**

Siekiant pastiprinti žmogiškųjų išteklių efektyvumą, vykdant įtraukiojo ugdymo nuostatų įgyvendinimą vertėtų organizuoti tęstinį mokytojų kvalifikacijos tobulinimą įtraukiojo ugdymo tema, perprantant savivaldaus ugdymo principus, numatant praktines veiklas po teorinių, organizuojant tų veiklų aptarimą. Vertėtų įvardyti įtraukiojo ugdymo mokytojus lyderius, jiems sudaryti galimybes konsultuoti darbuotojus, dalytis patirtimi.

Plėtojant įtrauktį, pasitelkti socialinius partnerius, kurie pasiūlytų daugiau mokiniams skirtų savirealizacijos veiklų, įtraukti į jas SUP turinčius mokinius, taip sudaryti galimybes mokytis vieniems iš kitų.

Aptarti galimybę SUP turinčių mokinių tėvus (globėjus, rūpintojus) įtraukti į Gimnazijos tarybą, Tėvų komitetą ir užtikrinti jų dalyvavimą priimant sprendimus (numatant pagalbos poreikį, priemonių įsigijimą ar aplinkos pritaikymą). Taip būtų atstovaujama visų mokinių interesams.

**Vaiko gerovės komisijai:**

Sistemingai analizuoti ir vertinti pagalbos mokiniui plano poveikį: reguliariai aptarti įgūdžių, programų ir individualių barjerų įveikimo būdų efektyvumą: kas pasisekė, ką reikėtų pakeisti, kokia pagalba buvo efektyvi barjerams įveikti ir pan. Sudaryti šių planų poveikio mokinio pažangai aptarimų, refleksijų organizavimo grafiką. Numatyti plano koregavimo galimybes, periodiškai analizuoti, kokį poveikį pagalbos mokiniui planai turėjo pasiekimams ir šalinant dažniausiai pasitaikančias kliūtis. Analizuojant pagalbos mokiniui planų poveikį, inicijuoti susitikimus su tėvais (globėjais, rūpintojais) mokinio situacijai aptarti ir pagalbos žingsniams numatyti.

**Metodinei tarybai:**

Priimti konkrečius susitarimus dėl galimybių mokiniams įvairiais būdais pamokose apmąstyti savo asmeninę pažangą, įsitraukti į pasiekimų ir rezultatų aptarimą, reflektuoti mokymosi procesą ir numatyti tolesnės veiklos siekius. Skatinti kolegialų mokytojų ir vadovų bendradarbiavimą, stebint vieniems kitų pamokas, vadovaujantis susitarimais dėl pamokos tobulinimo, ir organizuoti tikslingą šios veiklos patirties reflektavimą, priimant jį kaip visos mokytojų bendruomenės mokymosi procesą.

**Mokytojams:**

Įgytas teorines, didaktines žinias paveikiai panaudoti pamokose: sudaryti sąlygas mokiniams pasirinkti, kaip (kokiu būdu) atlikti užduotis, pasiūlyti jiems kelis atlikimo būdus. Sudaryti galimybes plėtojant gebėjimus patirti iššūkius, modeliuoti veikimo situacijas, rinktis bendradarbiavimo modelius. Pasiūlyti veiklas, kurios stiprintų mokinių išradingumą ir žingeidumą. Priemonių naudojimą tikslingai orientuoti į mokinių sutrikimų, galimų barjerų įveikimą, kad, pvz., skaitymo sutrikimų turintys mokiniai galėtų pasinaudoti teksto įgarsinimo įranga, garso įrašų biblioteka, o rašymo sutrikimų turintys mokiniai galėtų tekstą surinkti kompiuteriu ir pan.

**Švietimo, mokslo ir sporto ministerijai:**

Siekiant užtikrinti kokybišką įtraukujį ugdymą šiuolaikinės pamokos kontekste, būtina parengti tinkamos kvalifikacijos mokytojo padėjėjų, turinčių pedagoginių ir psichologinių žinių bei jų taikymo kompetencijų.

**Mokyklos savininkui:**

Padėti mokyklai užtikrinti tinkamą pagalbą SUP turintiems mokiniams, skiriant reikiamą švietimo pagalbos specialistų, mokytojo padėjėjų etatų kiekį.

Padėti mokyklai (atsiradus poreikiui) sudaryti sąlygas mokiniams su negalia (fizine, judėjimo, regos) mokytis ir ugdytis saugioje aplinkoje (šiuo metu judėti galima tik 1 aukšte, valgykla yra nepasiekiama, judėti trukdo slenksčiai, asmeniui su regėjimo negalia orientuotis pastate neįmanoma).

Vadovaujančioji vertintoja Violeta Motiejūnienė

Vertinimo skyriaus vedėja Snieguolė Vaičekauskienė

**PRIEDAS**

Apibendrinti pamokų stebėjimo įvertinimai (N = 52)

Ugdymo(si) aplinkos 1 lentelė

|  |  |  |  |
| --- | --- | --- | --- |
| Labai gerai | Gerai  | Patenkinamai | Prastai |
|  13 pamokų | 25 pamokos | 14 pamokų | 0 pamokų |
|  25,0 proc. | 48,1 proc. | 26,9 proc. | 0 proc. |

Vadovavimas kiekvieno mokinio ugdymui(si) 2 lentelė

|  |  |  |  |
| --- | --- | --- | --- |
| Labai gerai | Gerai  | Patenkinamai | Prastai |
|  9 pamokos | 32 pamokos | 11 pamokų | 0 pamokų |
|  17,3 proc. | 61,6 proc. | 21,1 proc. | 0 proc. |

Mokymosi patirtys 3 lentelė

|  |  |  |  |
| --- | --- | --- | --- |
| Labai gerai | Gerai  | Patenkinamai | Prastai |
|  7 pamokos | 24 pamokos | 20 pamokų | 1 pamoka |
|  13,5 proc. | 46,2 proc. | 38,4 proc. | 1,9 proc. |

Vertinimas ugdant 4 lentelė

|  |  |  |  |
| --- | --- | --- | --- |
| Labai gerai | Gerai  | Patenkinamai | Prastai |
|  5 pamokos |  17 pamokų |  28 pamokos | 2 pamokos |
|  9,6 proc. |  32,7 proc. |  53,9 proc. | 3,8 proc. |

Pasiekimai ir pažanga 5 lentelė

|  |  |  |  |
| --- | --- | --- | --- |
| Labai gerai | Gerai  | Patenkinamai | Prastai |
| 4 pamokos | 16 pamokų | 30 pamokų | 2 pamokos |
| 7,7 proc. | 30,8 proc. | 57,7 proc. | 3,8 proc. |

Pamokų pasiskirstymas pagal paradigmas (N = 53) 6 lentelė

|  |  |  |
| --- | --- | --- |
| Tradicinė | Bandoma dirbti šiuolaikiškai | Šiuolaikinė |
| 44 pamokos  |  8 pamokos | 1 pamoka  |
| 83,0 proc. |  15,1 proc. | 1,9 proc |